CELEX: 52015PC0560
Language: hr
Date: 2015-11-10
Title: Prijedlog PROVEDBENE ODLUKE VIJEĆA kojom se Republici Latviji odobrava produljenje primjene mjere odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 10.11.2015.
            COM(2015) 560 final
            2015/0260(NLE)
            Prijedlog
            PROVEDBENE ODLUKE VIJEĆA
            kojom se Republici Latviji odobrava produljenje primjene mjere odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  U skladu s člankom 395. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                     1
                   (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može bilo kojoj državi članici odobriti primjenu posebnih mjera za odstupanje od te Direktive kako bi se pojednostavnio postupak obračuna poreza ili spriječile određene vrste utaje ili izbjegavanja poreza.
               
               
                  Dopisom koji je Komisija zaprimila 30. ožujka 2015. Republika Latvija (dalje u tekstu „Latvija”) podnijela je zahtjev za odobrenje da nastavi primjenjivati mjeru kojom se odstupa od članka 193. Direktive o PDV-u. U skladu s člankom 395. stavkom 2. Direktive o PDV-u Komisija je dopisom od 18. svibnja 2015. ostale države članice obavijestila o zahtjevu Latvije. Komisija je dopisom od 20. svibnja 2015. obavijestila Latviju da ima sve informacije koje smatra potrebnima za razmatranje zahtjeva.
               
               
                  Latvijska vlada traži produljenje valjanosti postojeće primjene mehanizma obrnute porezne obveze u vezi s isporukom drvne sirovine.
               
               
                  U pogledu isporuke drvne sirovine, velik broj trgovaca u Latviji nije ispunio svoje obveze. Poduzeća u tom sektoru obično su mali preprodavači koji čestu nestanu, a da nadležnim poreznim tijelima nisu platili porez koji su obračunali za isporuku, ali su svojim kupcima ostavili valjan račun za odbitak PDV-a.
               
               
                  U okviru mehanizma obrnute porezne obveze, odstupanjem od općeg pravila predviđenog člankom 193. Direktive o PDV-u kupac postaje odgovoran za plaćanje PDV-a na domaće transakcije.
               
               
                  Mjera odstupanja prvotno je odobrena Odlukom Vijeća 2006/42/EZ od 24. siječnja 2005
                     2
                  . Primjena mjere odstupanja za isporuku drvne sirovine produljena je Provedbenom odlukom Vijeća 2009/1008/EU od 7. prosinca 2009.
                     3
                   Posljednje produljenje mjere odstupanja odobreno je Provedbenom odlukom Vijeća 2013/55/EU od 22. siječnja 2013.
                     4
                  
               
               
                  Na temelju izvješća koje su dostavila latvijska porezna tijela zajedno sa zahtjevom za odobrenje da nastavi primjenjivati mjeru odstupanja, Komisija je zaključila da situacija na kojoj se temeljilo prvotno odstupanje i dalje postoji. Latvija tvrdi da, unatoč činjenici da se od uvođenja postupka obrnute porezne obveze smanjio broj slučajeva prijevare povezanih s uplatom PDV-a u državni proračun i utaje PDV-a na tržištu drvne sirovine, taj rizik nije uklonjen. Jedan od pokazatelja da je razina rizika i dalje visoka jest broj registriranih trgovaca koje je Državna porezna služba prepoznala kao fiktivna društva u tom gospodarskom sektoru. Ti trgovci vrše umjetne transakcije kako bi smanjili iznos PDV-a koji treba uplatiti u državni proračun ili povećali iznos PDV-a koji treba ponovno isplatiti iz državnog proračuna drugim registriranim trgovcima uključenima u te radnje. Mišljenje je Latvije da je stoga važno nastaviti primjenjivati postupak obrnute porezne obveze za plaćanje PDV-a u Latviji na transakcije povezane s drvnom sirovinom.
               
               
                  Odstupanje bi stoga trebalo odobriti na još jedno ograničeno razdoblje.
               
            
            
               •Usklađenost s postojećim odredbama politike u tom području politike
            
            
               
                  Slična odstupanja povezana s člankom 193.Direktive o PDV-u odobrena su drugim državama članicama.
               
            
            
               •Usklađenost s drugim politikama Unije
            
            
               
                  Nije primjenjivo.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 395. Direktive o PDV-u.
               
            
            
               •Supsidijarnost (za neisključivu nadležnost) 
            
         
         
            
               
                  S obzirom na odredbu Direktive o PDV-u na kojoj se prijedlog temelji, prijedlog je u isključivoj nadležnosti Unije. Stoga se načelo supsidijarnosti ne primjenjuje. 
               
            
            
               •Proporcionalnost
            
            
               
                  Prijedlog je u skladu s načelom proporcionalnosti iz razloga navedenih u nastavku.
               
               
                  Ova se Odluka odnosi na odobrenje dano državi članici na njezin vlastiti zahtjev i ne predstavlja nikakvu obvezu.
               
               
                  Nadalje, mjera je usmjerena i ograničena na vrlo malen broj oporezivih dobavljača kod kojih se naplata PDV-a pokazala problematičnom. S obzirom na ograničeno područje primjene odstupanja, posebna je mjera proporcionalna cilju koji se želi postići. 
               
            
            
               •Odabir instrumenta
            
            
               
                  U skladu s člankom 395. Direktive o PDV-u odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Osim toga, Provedbena odluka Vijeća najprikladniji je instrument jer je se može uputiti pojedinim državama članicama.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ne primjenjuje se.
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Prijedlogom Odluke želi se pojednostavniti obračun poreza i boriti protiv moguće utaje ili izbjegavanja PDV-a te se njime stoga može ostvariti pozitivan gospodarski učinak.
               
               
                  Taj će učinak u svakom slučaju biti ograničen zbog uskog područja primjene odstupanja.
               
            
            
               4.UTJECAJ NA PRORAČUN
            
            
               
                  Prijedlog nema nikakav utjecaj na proračun Unije.
               
            
            
               5.OSTALI ELEMENTI
            
            
               •Planovi provedbe i mehanizmi praćenja, evaluacije i izvješćivanja
            
            
               
                  Prijedlog sadržava klauzulu o vremenskom ograničenju valjanosti: utvrđen je automatski rok do 31. prosinca 2018.
               
            
         
         
            
               
                  Međutim, ako Latvija namjerava zatražiti još jedno produljenje mjere odstupanja nakon 2018., Komisiji bi najkasnije 1. travnja 2018. zajedno sa zahtjevom za produljenje trebalo dostaviti izvješće o evaluaciji.
               
            
            
               2015/0260 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               kojom se Republici Latviji odobrava produljenje primjene mjere odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 291. stavak 2.,
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  5
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Dopisom koji je Komisija zaprimila 30. ožujka 2015. Republika Latvija (dalje u tekstu „Latvija”) podnijela je zahtjev za odobrenje da nastavi primjenjivati mjeru odstupanja od odredaba Direktive 2006/112/EZ kojima se utvrđuje osoba odgovorna za plaćanje poreza na dodanu vrijednost (PDV) poreznim tijelima.
            
            
               (2)U skladu s člankom 395. stavkom 2. Direktive 2006/112/EZ Komisija je dopisom od 18. svibnja 2015. ostale države članice obavijestila o zahtjevu Latvije. Komisija je dopisom od 20. svibnja 2015. obavijestila Latviju da ima sve informacije potrebne za razmatranje zahtjeva.
            
            
               (3)Odlukom Vijeća 2006/42/EZ
                  6
                Latviji je odobreno da za kupce uvede obvezu plaćanja PDV-a na isporuku drvne sirovine.
            
            
               (4)Rok za primjenu mjere odstupanja do 31. prosinca 2018. produljen je dva puta: Provedbenom odlukom Vijeća 2009/1008/EU
                  7
                i Provedbenom odlukom Vijeća 2013/55/EU
                  8
               .
            
            
               (5)Istragama i odgovarajućom analizom primjene mehanizma koje su provela latvijska porezna tijela pokazala se učinkovitost mjere odstupanja.
            
            
               (6)Komisija je zaključila da se pravna i činjenična situacija kojom se opravdala primjena mjere odstupanja nije promijenila te da i dalje postoji. Latviji bi stoga trebalo odobriti primjenu te mjere u daljnjem ograničenom razdoblju.
            
            
               (7)Ako Latvija zatraži dodatno produljenje mjere odstupanja nakon 2018., Komisiji bi najkasnije 31. ožujka 2018. zajedno sa zahtjevom za produljenje trebalo dostaviti izvješće o evaluaciji.
            
            
               (8)Mjerom odstupanja neće se negativno utjecati na vlastita sredstva Unije prikupljena PDV-om,
            
            
               DONIJELO JE OVU ODLUKU: 
            
            
               Članak 1.
            
         
         
            
               Članak 2. Provedbene odluke 2009/1008/EU zamjenjuje se sljedećim: 
            
            
               „Članak 2.
            
            
               Ova se Odluka primjenjuje do 31. prosinca 2018. 
            
            
               Zahtjev za produljenje mjere predviđen ovom Odlukom podnosi se Komisiji najkasnije 31. ožujka 2018. i prilaže mu se izvješće s pregledom primjene te mjere.”
            
            
               Članak 2.
            
            
               Ova je Odluka upućena Republici Latviji.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 347, 11.12.2006., str. 1.
               
               
                  
                     (2)
                  SL L 25, 28.1.2006., str. 31.
               
               
                  
                     (3)
                  SL L 347, 24.12.2009., str. 30.
               
               
                  
                     (4)
                  SL L 22, 25.1.2013., str. 16.
               
               
                  
                     (5)
                  SL L 347, 11.12.2006., str. 1.
               
               
                  
                     (6)
                  Odluka Vijeća 2006/42/EZ od 24. siječnja 2006. kojom se Republici Latviji odobrava produljenje primjene mjere odstupanja od članka 21. Šeste direktive 77/388/EEZ o usklađivanju zakonodavstava država članica o porezima na promet (SL L 25, 28.1.2006., str. 31.).
               
               
                  
                     (7)
                  Provedbena odluka Vijeća 2009/1008/EU od 7. prosinca 2009. kojom se Republici Latviji odobrava produljenje primjene mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost (SL L 347, 24.12.2009., str. 30.).
               
               
                  
                     (8)
                  Provedbena odluka Vijeća 2013/55/EU od 22. siječnja 2013. kojom se izmjenjuje Provedbena odluka 2009/1008/EU kojom se Republici Latviji odobrava produljenje primjene mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost (SL L 22, 25.1.2013., str. 16.).